DBV versoek inligting oor kuikens wat doodbrandEen van die vragmotors wat aan die brand gesteek is tydens ‘n betoging buite Lichtenburg in Noordwes (21 April 2017). Foto: Facebook Nie een van die 38 000 dagoue kuikens wat op die vragmotor was wat Vrydag op die R503 buite Lichtenburg in Noordwes deur betogers aan die brand gesteek is, het oorleef nie. Grace de Lange, senior inspekteur van die Nasionale Dierebeskermingsvereniging (NDBV), het gesê die voorval het Vrydag gebeur tydens diensleweringsbetogings in die gebied. Die NDBV se plaasdierebeskermingseenheid is in kennis gestel dat die vragmotor met die 38 000 kuikens daarop, aan die brand gesteek is en ŉ taakspan het hulle na die toneel gehaas. “Ons personeel is egter teruggeroep nadat die operasionele direkteur van Opti Chicks ons in kennis gestel het dat daar geen oorlewende kuikens was nie en die skare uiteengejaag is,” het De Lange in ŉ verklaring gesê. Protesaksie buite Lichtenburg in Noordwes (April 2017). Foto: Twitter via @Search_SA Sy het gesê volgens Opti Chicks het sommige van die kuikens op die vragmotor doodgebrand, terwyl ander uit die vragmotor gegooi is. Die vragmotor is ook gebruik om bo-oor sommige van die lewende kuikens te ry. “Die NDBV beklemtoon dat ŉ mens jou skaars kan indink watter lyding hierdie kuikens moes deurgaan. [Hulle dood] sou martelend en uitgerek gewees het. Dit was heeltemal onnodig,” het De Lange gesê. Sy het gesê aangesien daar nie duidelike beeldmateriaal van die gebeure beskikbaar is nie, was dit nog nie moontlik om die oortreders te identifiseer om ŉ saak van dieremishandeling aanhangig te maak nie. “Enigiemand met inligting oor hierdie voorval word versoek om na vore te kom met die versekering dat die identiteit van die informant ten alle tye vertroulik gehou sal word,” het sy gesê. Die NDBV se plaasdierebeskermingseenheid kan by 011 907 3590 of [email protected] gekontak word. Maroela Media het vroeër berig altesaam 14 verdagtes is Vrydag in verband met openbare geweld in hegtenis geneem. Die verdagtes het vandag in die hof verskyn en die saak is tot 2 Mei uitgestel vir nadere ondersoek. ŉ Vyftiende verdagte, ŉ minderjarige, is vrygelaat. Die betogings tussen Lichtenburg en Coligny het vandag voortgeduur.